কালবৈশাখীর হাওয়ায় ঘামে ভেজা গেঞ্জীটা বুকেই শুকিয়ে গেছে। বাইরের পোশাক ছেড়ে ধুতি ফতুয়ায় বেশ মৌজ করে আরামকেদারায় বসলেন পরেশবাবু। বিনতাকে চায়ের জন্য হাঁক দেবেন কি না ভাবছেন, দেখেন ম্যাটিলডা দু হাতে দু কাপ চা নিয়ে ঢুকছে। বৌমার পরণে জংলা ছাপ বারমুডা, হাত কাটা নীল গেঞ্জী। এলো মেলো সোনালী চুল সন্ন্যাসিনীদের মত ব্রহ্মতালুতে ঝুটো করে বাঁধা। কাছে এসে মধুর হেসে ম্যাটিলডা বললো, ‘ড্যাডু চাএ।’